Linea Søgaard-Lidell (V), 2024-12-12:
Tak for det.
Klimaforandringerne er blevet en mærkbar del af vores liv.
Oversvømmelser, stigende temperaturer og ødelæggende vejrfænomener minder os hele tiden om nødvendigheden af handling, nødvendigheden af at skabe en bedre fremtid med reelt bæredygtige samfund.
Vi oplever det herhjemme, ligesom udfordringerne, som klimaforandringerne skaber, er meget tydelige rundtom i verden.
Samtidig står vi paradoksalt nok med, hvad der ligner en global opbremsning i grønne investeringer, ligesom vi kan læse om skuffende resultater fra nogle af de grønne virksomheder, vi måske havde tiltro til.
Meget kan presse markedet på tværs af kontinenter: stigende omkostninger, høj inflation og højere renter, som selvfølgelig påvirker udviklingen.
Læg dertil forsyningskædeproblemer og forsinkelser, som startede under covidpandemien og blev forværret af krigen i Ukraine.
Derfor er det også afgørende, at vi sender et tydeligt signal om, at for os er fremtiden stadig grøn.
Det er en nødvendig grøn omstilling, som er fuld af muligheder for et bedre samfund, for arbejdspladser, for udvikling, for økonomien og for den næste generation.
Herhjemme er seneste eksempel på den skuffende udvikling havvind, hvor ingen bød på det udbud, som vi sidste år til samme debat stod og roste.
Markedet er vendt på hovedet på kort tid, og nu går vi ind i en fase, hvor vi skal blive klogere på de præcise årsager, for vi ser stadig væk potentialet i havvind.
Heldigvis er der også meget at bygge på, og heldigvis er der bestemt også fremgang.
Vi har sikret, at vi er godt på vej mod at indfri vores mål for 2025 og 2030 samt de klimaforpligtelser, vi har over for vores naboer i EU.
Det er jo ikke bare tal på et papir.
Det betyder renere luft, færre klimaskadelige udledninger og også et Danmark, som tager ansvar for kommende generationer.
Vi arbejder hårdt på, at udsigterne også realiseres, og det gør vi heldigvis sammen på tværs af politiske skel og også med mange af partierne i Folketinget.
Vi er i arbejdstøjet, ligesom vi løbende fører Danmark i en grønnere retning med konkrete resultater.
Vi har indgået en historisk aftale, der forener landbrug, natur og klima.
Det baner vejen for et meget grønnere danmarkskort og for udviklingen af et grønt og konkurrencedygtigt fødevareerhverv, og det sikrer, at vi når vores 2030-klimamål.
Vi afholdt første ccs-udbud, som baner vejen for CO 2 -fangst og lagring.
Fra 2025 vil anlæggene begynde at reducere udledninger, og de forventes allerede at have fuld effekt i 2026.
Samtidig arbejder vi jo på endnu et udbud, som vil styrke Danmarks position inden for CO 2 -fangst og ikke mindst tage udledninger, som kunne være endt i atmosfæren, og placere dem i undergrunden i stedet.
Der er mange skridt på vejen.
Vejen til at nå de 70 pct. er udstukket, og nu bidrager alle sektorer til at nå derhen.
Opgaven foran os er derfor i høj grad at levere på de forventede reduktioner.
Implementeringen af de mange tiltag kræver skarpt fokus og også vedholdenhed, for ingen aftale er bedre end den måde, den bliver ført ud i livet på.
God klimapolitik handler jo ikke kun om ambitiøse mål, men også om solid implementering, der sikrer, at intentionerne omsættes til reel handling og konkrete resultater.
Samtidig er vores fremtid uløseligt forbundet med EU og resten af verden.
Her er det vigtigt for os, at det bliver ambitiøst, ja, men særlig også, hvilken politik og regulatorisk ramme der skal omsætte ambitionerne til handling i EU.
Vi tror på en markedsbaseret omkostningseffektiv tilgang, bl.a. gennem kvotehandel på tværs af sektorer, også landbruget.
Det er kvotehandel, som vi har set virke i EU.
Det er den, der har sikret omstilling.
Heldigvis har vi for nylig både udvidet den til flere sektorer og gjort den mere effektiv.
Og det er det, vi skal have mere af.
Skal vi for alvor lykkes, har vi brug for at rykke os i fællesskab.
Det er uholdbart for EU som region, at vi kører i meget forskellige tempi i den grønne omstilling, og at der kommer så stor forskel på landene, som den nuværende politiske arkitektur lægger op til.
Både klimaet og EU's samlede konkurrenceevne har brug for, at alle landene bevæger sig fremad.
Derfor har vi også brug for et nærmere blik på de mange midler, som allerede er tilgængelige i EU-systemet.
De skal i spil for at fremme den grønne omstilling på tværs af medlemslandene.
Det er i alles interesse, at vi prioriterer investeringer i den grønne udvikling, i den grønne energi og særlig i infrastrukturen dertil.
Grøn energi, som vi kan producere selv, spiller en central rolle for at sikre et konkurrencedygtigt og sikkert Europa.
Og kommende initiativer som Green Industrial Act og Bio Act kan være vigtige værktøjer til at fremme vækst og innovation sammen med klimahandling.